KYK: Rubberkoeëls ingespan teen onwettige plakkers | Netwerk24
Deur Jana Marx 10 Maart 2018 16:22
Groot groepe mense het onwettig plakkershutte begin bou op twee oop stukke grond in Gauteng. Die situasie was veral gespanne by Olievenhoutbosch buite Pretoria en rubberkoeëls en traangas moes ingespan word om die mense in bedwang te kry.
Die Tshwane-metropolisie (TMPD) was van Saterdagoggend daar op die toneel, terwyl lede van die Suid-Afrikaanse Polisiediens (SAPD) later by hulle aangesluit het.
Onwettige plakkers op die hoek van die R562 en R55 in Blue Hills, Johannesburg. Foto: Verskaf
Supt. Isaac Mahamba, TMPD-woordvoerder, was teen Saterdagmiddag nog nie beskikbaar vir kommentaar nie.
Brig. Mathapelo Peters, provinsiale woordvoerder van die polisie, het Netwerk24 verwys na die TMPD en wou niks sê oor die skietery nie omdat die polisie in daardie stadium nog nie daar was nie.
In Johannesburg was dinge effens vreedsamer, maar hoofsupt. Wayne Minnaar, woordvoerder van die Johannesburg-metropolisie (JMPD), het bevestig hulle hou die situasie op die hoek van die R562 en R55 in die Blue Hills-omgewing goed dop.
Michael Sun, burgemeesterslid van openbare veiligheid, sê hy gaan nie doekies omdraai nie.
“Dit is grondbesetting. Die betrokke grond is in private besit en ons doen ’n beroep op die eienaar om die polisie of JMPD dringend te kontak om eiendomsreg te bevestig. Skakel 011 375 5911.”
“Ons het ook met sekere grondeienaars kontak gemaak. Ons verstaan die private grondeienaars gaan dringende aansoeke by die hof indien om hul eiendomme wettig te beskerm.”
Volgens Sun is die JMPD op die tonele waar die grondbesettings plaasvind.
Onwettige plakkers op die hoek van die R562 en R55 by Blue Hills, Johannesburg Foto: Verskaf
Meer oor: Olievenhoutbosch | Pretoria | Plakkers | Grondbesetting
Betogers verniel kliniek in Centurion
3 dood in botsing in Centurion